Na temelju Zaključka o objavi Javnog poziva za prijavu projekata u području „Globalnog građanskog obrazovanja“ za financiranje iz sredstava EU projekta GEAR UP! za 2025. i 2026. godinu, KLASA: 004-01/24-01/124, URBROJ: 251-01-12-24-2 od 29.10. 2024., Grad Zagreb objavljuje:

**Javni poziv za prijavu projekata u području „Globalnog građanskog obrazovanja“ za financiranje iz sredstava EU projekta GEAR UP! za 2025. i 2026. godinu**

Grad Zagreb je partner na provedbi projekta GEAR UP! - Global citizenship Education Actions to stRenghten yoUth engagement through local support to LAs and CSOs, to accelerate Progress towards sustainable development” (u daljnjem tekstu: Projekt) koji je financiran iz EU programa DEAR.

Cilj Projekta je pridonijeti jačanju vrijednosti i načela „Globalnog građanskog obrazovanja“, shvaćenog kao alata solidarnosti i promjene, doprinoseći na pragmatičan način individualnoj i kolektivnoj promjeni za stvaranje održivijeg i pravednijeg svijeta.

Specifični ciljevi Projekta:

a) Podržati inicijative lokalnih vlasti i organizacija civilnog društva u 8 zemalja EU-a putem instrumenata financijske potpore, podići svijest i kritičko razumijevanje globalne agende o razvoju i međuovisnostima „globalno/lokalno“, te ih osnažiti da sudjeluju u participativnim procesima i u lokalnom odlučivanju;

b) Ojačati vještine, kompetencije, procese razmjene i resurse lokalnih vlasti i organizacija civilnog društva u vezi s obrazovanjem za globalno građanstvo, kroz izgradnju kapaciteta i aktivnosti umrežavanja, na regionalnoj i europskoj razini;

c) Povećati svijest i osjetljivost prema održivom razvoju i globalnim izazovima među mladim ljudima u dobi od 15 do 30 godina koji žive na područjima uključenim u EU, kroz njihovo uključivanje u DEAR akcije koje promiču organizacije civilnog društva i lokalne samouprave;

d) Povećati znanje i svijest o području rodne ravnopravnosti i nediskriminacije, kao ključnoj brizi među donositeljima politika, udrugama, mrežama i mladima u 8 zemalja EU-a, jačanjem partnerstava za unapređenje rodne ravnopravnosti i međusektorskog pristupa te osiguravanjem uravnotežene primjene u provedenim aktivnostima u smislu praksi i politika.

**I. PREDMET JAVNOG POZIVA, PRIHVATLJIVE AKTIVNOSTI I TROŠKOVI**

Predmet Javnog poziva za prijavu projekata u području „Globalnog građanskog obrazovanja“ za financiranje iz sredstava EU projekta GEAR UP! za 2025. i 2026. godinu (u daljnjem tekstu: Javni poziv) je poziv organizacijama civilnog društva da prijave projekte kojima će doprinijeti ostvarenju cilja Projekta GEAR UP!.

Cilj ovog Javnog poziva je financiranje projekata i aktivnosti organizacija civilnog društva koji se provode na području Grada Zagreba i Zagrebačke županije, a kojima se pridonosi jačanju vrijednosti i načela „Globalnog građanskog obrazovanja“ kao alata solidarnosti te podizanja razine javne svijesti i promjena stavova ljudi o pitanjima razvoja i obrazovanja za razvoj, individualnoj i kolektivnoj promjeni za stvaranje održivijeg i pravednijeg svijeta.

Putem ovog Javnog poziva sufinancirat će se projekti organizacija civilnog društva koji su u skladu sa ciljem ovog Javnog poziva i specifičnim ciljevima projekta GEAR UP! te na direktan način pridonose:

1. jačanju partnerske suradnje između organizacija civilnog društva i lokalne zajednice;
2. kreiranju i realizaciji inovativnih projektnih ideja u razvoju osjećaja suodgovornosti za lokalni i globalni održivi razvoj i izazove na području Grada Zagreba i Zagrebačke županije;
3. jačanju izgradnje kapaciteta i umrežavanja organizacija civilnog društva i lokalnih vlasti te partnersko djelovanje u provedbi međusektorskih aktivnosti na regionalnoj i europskoj razini usredotočujući se na socijalnu i/ili ekološku pravdu, rodnu jednakost i uključenost, te na pristupe i metodologije za povećanje svijesti i kritičko razumijevanje;
4. potiču pojačani angažman građana, a posebno mladih u dobi od 15 do 30 godina, o globalnim temama održivog razvoja na lokalnoj i globalnoj razini i međuovisnosti politika.

Sredstvima ovog Javnog poziva mogu se financirati/sufinancirati projekti koji sadrže slijedeće aktivnosti:

1. Javne lokalne i regionalne kampanje (digitalne i nedigitalne);
2. Okrugli stolovi / seminari / interaktivne i edukativne radionice;
3. Kulturno-umjetničke intervencije (sufinanciranje predstava, performansi, izložbi, izrade grafita, murala i slično);
4. Izdavanje publikacija;
5. Aktivnosti vezane za javno zagovaranje i druge aktivnosti u skladu sa ciljem ovog Javnog poziva i Projekta GEAR UP!.

Projekti se moraju provoditi kroz jedno od sljedećih prioritetnih tematskih područja:

* promicanje ljudskih prava,
* kulture,
* međunarodne razvojne suradnje,
* mladih i
* građanskog odgoja i obrazovanja u osnovnim školama.

Putem ovog Javnog poziva mogu se financirati izravni i neizravni troškovi vezani uz provedbu aktivnosti projekta. Prihvatljivi troškovi su troškovi koje je imao korisnik financiranja, a koji ispunjavaju sve sljedeće kriterije:

* + nastali su za vrijeme razdoblja provedbe projekta u skladu s ugovorom;
  + moraju biti navedeni u troškovniku projekta;
  + nužni su za provođenje projekta koji je predmetom dodjele financijskih sredstava;
  + mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;
  + trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost;
  + moraju glasiti na prijavitelja projekta, iznimno na partnera ukoliko je tako navedeno u prijavi.

**Prihvatljivi izravni troškovi** smatraju se troškovi koji su neposredno vezani uz provedbu pojedinih aktivnosti predloženog projekta kao što su:

- troškovi zaposlenih ili osoba angažiranih na projektu koji odgovaraju stvarnim izdacima za plaće/naknade drugog dohotka te porezima i doprinosima iz plaće/drugog dohotka i drugim troškovima vezanim uz plaću/naknadu drugog dohotka;

- troškovi usluga (troškovi iznajmljivanja opreme i materijala (novih ili rabljenih) namijenjenih isključivo za projekt, te troškovi usluga pod uvjetom da su u skladu s tržišnim cijenama, npr. usluga prevođenja, servis fotokopirnog uređaja, usluga osvježenja tj. bezalkoholnih pića i hrane za sudionike događanja, najam konferencijske dvorane i slično);

- troškovi opreme namijenjeni isključivo za projekt;

-  troškovi puta i smještaja (specificirati sve troškove putovanja, dnevnica i smještaja za zaposlenike i druge osobe koje sudjeluju u projektu) pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna.

**Prihvatljivi neizravni troškovi** smatraju se troškovi koji nisu izravno povezani s provedbom programa ili projekta, ali neizravno pridonose postizanju njegovih ciljeva.

Prihvatljivi neizravni troškovi projekta su troškovi obavljanja osnovne djelatnosti, primjerice troškovi režija (energija, voda, telefon, internet, najam prostora), bankovni troškovi, poštanski troškovi, troškovi uredskog materijala i slično.

Prihvatljivi neizravni troškovi programa ili projekta ne mogu biti veći od 25% ukupnog iznosa koji se traži od Grada Zagreba odnosno koji je odobren od Grada Zagreba.

Prilikom popunjavanja troškovnika sve troškove je potrebno obrazložiti na način da se za svaki trošak navede povezanost troška s projektom, količina i jedinična cijena te iznos koji se traži od Grada Zagreba.

Obveza je i neposredan interes podnositelja prijave pružiti realističan i ekonomičan troškovnik projekta.

**II. VRIJEDNOST JAVNOG POZIVA I TRAJANJE PROVEDBE PROJEKTA**

Ukupno planirana vrijednost Javnog poziva je **225.000,00 eura.**

Najmanji iznos financijskih sredstava koji se može prijaviti i ugovoriti po pojedinom projektu je **5.000,00 eura**, a najveći iznos koji se može prijaviti i ugovoriti po pojedinom projektu je **15.000,00 eura.**

Trajanje provedbe pojedinog projekta ne može biti kraće od 8 mjeseci od dana potpisa ugovora, a najduže do 31.12.2026. godine.

Putem ovog Javnog poziva ne mogu se financirati projekti i aktivnosti koje se sufinanciraju i kojima je već u cijelosti odobreno financiranje iz EU, javnih ili drugih izvora financiranja.

**III. UVJETI ZA DODJELU FINANCIJSKIH POTPORA**

Na Javni poziv se mogu prijaviti udruge i druge organizacije civilnog društva, kada su u skladu s uvjetima Javnog poziva prihvatljivi podnositelji prijava.

Podnositelji prijava na Javni poziv moraju zadovoljiti sljedeće uvjete:

1. da su upisani u Registar udruga Republike Hrvatske ili u drugi odgovarajući registar i da imaju registrirano sjedište u Gradu Zagrebu ili Zagrebačkoj županiji najmanje jednu godinu prije dana objave ovog Javnog poziva;
2. da su upisani u Registar neprofitnih organizacija;
3. da su registrirani za djelovanje u jednom od prioritetnih tematskih područja;
4. da su osoba/e ovlaštene za zastupanje u mandatu;
5. da poštuju načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, imaju, putem Registra neprofitnih organizacija, javno objavljen godišnji financijski izvještaj ili drugi financijski dokument za godinu koja prethodi objavi Javnog poziva;
6. da se protiv odgovorne osobe podnositelja prijave i voditelja projekta ne vodi kazneni postupak;
7. da uredno plaćaju doprinose i poreze te druga davanja prema državnom proračunu i proračunu Grada Zagreba ili Zagrebačke županije te da su solventni;
8. da su korisnici projekta pretežno mladi (do 30 godina starosti), s područja Grada Zagreba ili Zagrebačke županije i da je sudjelovanje u projektu za korisnike besplatno;
9. da je prijava na Javni poziv poslana u propisanom roku i da sadrži sve podatke, dokumentaciju i popunjene obrasce određene Javnim pozivom.

Udruga može prijaviti najviše jedan projekt po pojedinom prioritetnom području (ukupno pet prijava jer je pet prioritetnih tematskih područja) te ukoliko dostavi više prijava na pojedino prioritetno područje, prijave za to područje neće biti razmatrane.

Dokaze o ispunjavanju uvjeta iz točaka od 1. do 5. pribavlja gradsko upravno tijelo koje provodi Javni poziv iz elektroničkih baza podataka.

**IV. SADRŽAJ PRIJAVE**

**Prijava na Javni poziv mora sadržavati:**

1. Obrazac prijave na Javni poziv, popunjen na računalu i potpisan;

2. Obrazac troškovnika, popunjen i potpisan;

3. Izjave o partnerstvu, popunjene i potpisane;

4. Izjavu o nepostojanju dvostrukog financiranja u 2024., popunjenu i potpisanu;

5. Uvjerenje da se protiv odgovorne osobe podnositelja prijave i voditelja projekta ne vodi kazneni postupak, ne starije od 60 dana od dana objave Javnog poziva;

6. Dokaz o solventnosti podnositelja prijave (BON2, SOL2), ne starije od 60 dana od dana objave Javnog poziva;

7. Potvrdu nadležne porezne uprave o nepostojanju duga prema državnom proračunu, ne stariju od 60 dana od dana objave Javnog poziva;

Ukoliko prijava ima manje nedostatke koji ne utječu na sadržaj bitan za ocjenjivanje prijave od prijavitelja će se zatražiti naknadno dopunjavanje odnosno ispravljanje prijave potrebnim podacima ili prilozima u roku od 5 dana od dana dostavljanja obavijesti. Prijavitelji koji u navedenom roku i na odgovarajući način dostave tražene podatke ili priloge smatrat će se da su podnijeli potpunu prijavu.

**V. NAČIN I ROK PRIJAVE**

Prijave se podnose na propisanim obrascima prema na njima istaknutim uputama.

Obrazac prijave, obrazac troškovnika te obrasci izjava mogu se preuzeti na web stranici Grada Zagreb [www.zagreb.hr](http://www.zagreb.hr).

Prijave se podnose Gradskom uredu za kulturu i civilno društvo  u zatvorenoj omotnici s naznakom: „Javni poziv za prijavu projekata u području „Globalnog građanskog obrazovanja“ za financiranje iz sredstava EU projekta GEAR UP! za 2025. i 2026. godinu“ i to ***poštom preporučeno ili neposredno u pisarnicu gradske uprave na adresu***: **Gradski ured za kulturu i civilno društvo, Draškovićeva 25, 10 000 Zagreb, sa naznakom „PROJEKT GEAR UP! – NE OTVARATI“** svakog radnog dana od 8:30 do 15:30.

Javni poziv otvoren je danom objave na internetskoj stranici Grada Zagreba, a prijave se podnose zaključno s danom **05.12. 2024.**

**VI. PRIJAVE KOJE SE NEĆE RAZMATRATI**

Gradski ured za kulturu i civilno društvo (u daljnjem tekstu: Ured) obavit će provjeru ispunjava li prijava sve uvjete propisane ovim Javnim pozivom.

Neće se razmatrati prijave koje:

* nisu podnesene u propisanom roku za podnošenje prijava;
* su nepotpune odnosno ne sadrže sve podatke, dokumentaciju i popunjene obrasce iz točke IV. ovog Javnog poziva; dostavljeni dokazi, dokumentacija i obrasci nisu čitljivi; odnosno prijava u dodatnom roku i na predviđeni način nije dopunjena ili ispravljena traženim podacima ili prilozima;
* ne zadovoljavaju uvjete propisane točkom III. ovog Javnog poziva;
* nisu podnesene na način propisan točkom V. ovog Javnog poziva;

Popis prijava koje ne ispunjavaju uvjete propisane ovim Javnim pozivom bit će objavljen na internetskoj stranici [www.zagreb.hr](http://www.zagreb.hr).

**VII. NAČIN I KRITERIJI PROCJENE PROJEKATA**

Ured dostavlja Povjerenstvu za ocjenjivanje prijava na Javni pozivza prijavu projekata u području „Globalnog građanskog obrazovanja“ za financiranje iz sredstava EU projekta GEAR UP! za 2025. i 2026. godinu (u nastavku: Povjerenstvo), koje imenuje gradonačelnik, popis prijava koje zadovoljavaju propisane uvjete Javnog poziva na stručno vrednovanje i ocjenu projekata.

Projekte koji su zadovoljili propisane uvjete ovog Javnog poziva Povjerenstvo procjenjuje i boduje prema sljedećim kriterijima:

1. Relevantnost i usklađenost sa specifičnim ciljevima Projekta GEAR UP! i ciljevima ovog Javnog poziva (0-24 bodova);

2. Kvaliteta i inovativnost – dizajn i implementacija projekta (0–24 bodova);

3. Usklađenost projekta s prioritetnim područjima ovog Javnog poziva (0–12 bodova);

4. Partnersko sudjelovanje sa jedinicom lokalne samouprave, uključenost mladih, volontera i osoba s invaliditetom (0–9 bodova);

5. Utjecaj projekta na lokalnu zajednicu i razvoj civilnog društva (0–9 bodova);

6. Financijska, organizacijska i stručna sposobnost za provedbu projekta (0–6 bodova);

7. Rodna ravnopravnost i nediskriminacija (0–6 bodova);

8. Vidljivost i održivost projekta (0–6 bodova);

9. Iskustva u provedbi EU i sličnih projekata (0–3 boda).

Procjena i bodovanje projekta provodi se na način kako je prikazano u Obrascu za procjenu kvalitete koji je sastavni dio natječajne dokumentacije.

Projekti koji prilikom postupka ocjenjivanja ne ostvare minimalno 33 boda neće se financirati.

Od projekata koji su ostvarili minimalan broj bodova formirat će se rang lista prema broju bodova, a financirat će se projekti do ukupno planirane vrijednosti Javnog poziva od 225.000,00 eura. Ukoliko dva ili više projekata kao zadnji na rang listi imaju isti broj bodova, prednost će imati projekt koji je ocijenjen s većim brojem bodova za kriterij „relevantnost“, a zatim za kriterij „kvaliteta i inovativnost“.

Povjerenstvo sastavlja prijedlog Popisa projekata kojima se odobrava/neodobrava financiranje projekta u predloženom iznosu, a odluku o odobravanju/neodobravanju financiranja donosi gradonačelnik.

**VIII. SKLAPANJE UGOVORA O FINANCIRANJU**

S korisnikom financiranja kojem je odobrena financijska potpora Grad Zagreb će potpisati Ugovor o financiranju projekta.

Ugovor o financiranju obvezno sadrži iznos odobrenih financijskih sredstava za projekt, rokove isplate odobrenih sredstava te obveze davatelja i obveze korisnika financijskih sredstava. Korisnik financijskih sredstava je dužan odobrena sredstva koristiti namjenski i u skladu s ugovorom. Korisnik financijskih sredstava dužan je Uredu dostaviti Izvješće o provedbi i rezultatima projekta.

**IX. OBRADA PODATAKA**

Osobni podaci dostupni iz prijave i tražene dokumentacije prikupljaju se i obrađuju isključivo za potrebe provedbe ovog Javnog poziva.

Prijavom na Javni poziv prijavitelji su izričito suglasni da Grad Zagreb kao voditelj obrade može prikupljati, koristiti i obrađivati podatke u svrhu provođenja procedure Javnog poziva, sukladno odredbama Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) SL EU L119 i Zakona o provedbi Opće uredbe o zaštiti podataka (Narodne novine 42/18).

Svi dokumenti vezani uz prijave za financiranje ovog javnog poziva bit će odloženi i čuvani u skladu s propisima o zaštiti i očuvanju dokumentarnog i arhivskog gradiva te se ne vraćaju predlagateljima.

**X. OSTALE UPUTE**

Sva pitanja u vezi s Javnim pozivom mogu se tijekom trajanja Javnog poziva poslati na e-mail: [nevenka.brlecic@zagreb.hr](mailto:nevenka.brlecic@zagreb.hr) a najkasnije 5 dana prije isteka roka za predaju prijava na Javni poziv.

U svrhu osiguranja ravnopravnosti svih potencijalnih podnositelja prijava, davatelj sredstava ne može davati prethodna mišljenja o prihvatljivosti podnositelja prijave, partnera, aktivnosti ili troškova navedenih u prijavi.

Ovaj Javni poziv objavljen je **14. 11. 2024.** na internetskoj stranici Grada Zagreba [www.zagreb.hr](http://www.zagreb.hr)